У Вікіпедыі ёсць артыкулы пра іншых асоб з прозвішчам Шорац.

**Андрэ́й Ві́ктаравіч Шо́рац** (12 красавіка 1973, Віцебск) — беларускі дзяржаўны дзеяч, Старшыня Мінскага гарадскога выканаўчага камітэта (2014—2018).

Біяграфія
---------

Нарадзіўся ў 1973 г. у Віцебску. У 1995 годзе скончыў Віцебскі дзяржаўны тэхналагічны ўніверсітэт, у 1999 — Акадэмію кіравання пры Прэзідэнце. У 1995—1997 гг. працаваў інжынерам-тэхнолагам, намеснікам начальніка цэха ААТ «Віцебскі прыборабудаўнічы завод». У 1997—1998 гг. — першы сакратар Кастрычніцкага раённага камітэта БПСМ Віцебска. У 1999—2002 гг. — вядучы інжынер, начальнік упраўлення кааператыўнай прамысловасці, начальнік упраўлення якасці Віцебскага аблспажыўсаюза.

У 2002—2005 гг. — начальнік аддзела энергетыкі і транспарту ўпраўлення прамысловасці, энергетыкі і транспарту, начальнік аддзела энергетыкі, транспарта і сувязі Віцебскага аблвыканкама.

У 2005—2010 гг. — начальнік упраўлення жыллёва-камунальнай гаспадаркі Віцебскага аблвыканкама. З 8 чэрвеня 2010 года быў намеснікам міністра жыллёва-камунальнай гаспадаркі Рэспублікі Беларусь. 30 чэрвеня 2011 года быў адстаўлены і павышаны да пасады міністра.

6 лістапада 2014 года прызначаны старшынёй Мінскага гарадскога выканаўчага камітэта. Быў публічным чыноўнікам, адкрытым для журналістаў і людзей. Часта з’яўляўся на публіцы з жонкай і дзецьмі.

Вызвалены ад пасады 24 лістапада 2018 года ў сувязі з пераходам на іншую работу.

Дзейнасць на пасадзе старшыні Мінгарвыканкама
---------------------------------------------

Андрэй Шорац выступаў супраць расшырэння горада Мінска, на карысць забудовы пустуючых, малаэфектыўна выкарыстанных і прамысловых тэрыторый унутры МКАД (у т.л. сядзібнай забудовы, т.зв. «прыватных сектараў»), частка якіх будзе знесена з 2020 па 2030-я гады. У Мінску, паводле слоў Андрэя Шорца, нямала аб’ектаў-даўгабудаў.

У 2012 годзе каля ўваходу на станцыю метро «Няміга» планавалі аднавіць драўлянае Мінскае замчышча, якое, мяркуючы па легендах, размяшчалася на гэтым месцы ў XI стагоддзі. Аднак такі аб’ект у выніку вырашылі не будаваць, таму што гісторыкі, мастакі і скульптары канчатковага рашэння па гэтым пытанні не прынялі.

У 2017 годзе Андрэй Шорац заклікаў жыхароў двароў на Прывакзальнай плошчы сталіцы быць «гаспадарамі на сваёй тэрыторыі», пасля чаго Міністэрства культуры Беларусі накіравала ў Мінскі гарвыканкам ліст з просьбай спыніць практыку грамадскага абмеркавання горадабудаўнічых праектаў, не ўзгодненых з міністэрствам, тым самым асудзіўшы забудову тэрыторыі каля «варот Мінска» і чыгуначнага вакзала.

Таксама ў сваёй дзейнасці Андрэй Шорац пачаў барацьбу з нелегальным гандлем у Мінску, абяцаў вырашыць пытанне з забяспечанасцю месцамі ў дзіцячых садах Мінска, а таксама ўзяць выкананне санітарных нормаў пад асаблівы кантроль.

Галоўнай задачай Шорца на пасадзе было рэфармаванне сістэмы ЖКГ у сталіцы, каб у далейшым перанесці гэты досвед на ўсю краіну. За чатыры гады ў мінскай сістэме ЖКГ падзялілі функцыі заказчыка і падрадчыка. Раённыя ЖРЭА былі перайменаваныя ў КУП «Жыллёвая камунальная гаспадарка» і пераведзены на гасразлік. ЖЭСы ператварылі ў жыллёва-эксплуатацыйныя ўчасткі (ЖЭУ). Функцыі работнікаў падзялілі, а тэхабслугоўваннем дамоў заняліся хаус-майстры. Дзякуючы гэтаму толькі за 2016 год было зэканомлена 29 мільёнаў. Акрамя таго, у Мінску з’явілася служба і сайт 115.бел, праз які гараджане могуць паведамляць пра тую ці іншую праблему і сачыць за яе вырашэннем.

Па яго ініцыятыве каля ратушы пачалі праводзіць дні нацыянальных культур, а Верхні горад, дзе была абмежаваная паркоўка, нарэшце напоўніўся жыццём.

Дзякуючы яму ў сталіцы пачалі будаваць тыпавыя басейны і стварылі вялікі парк экстрэмальных відаў спорту, стала з’яўляцца і больш муралаў, пачалося ўпарадкаванне вонкавай рэкламы, мясцовая ўлада выйшла ў сацыяльныя сеткі, а ў яе вертыкалі стала шмат маладых і актыўных чыноўнікаў.

Зноскі
------

1. ↑  ПОСТАНОВЛЕНИЕ СОВЕТА МИНИСТРОВ РЕСПУБЛИКИ БЕЛАРУСЬ от 8 июня 2010 г. № 879 «Об освобождении и назначении некоторых должностных лиц»(недаступная спасылка)  (руск.)
2. ↑  ПОСТАНОВЛЕНИЕ СОВЕТА МИНИСТРОВ РЕСПУБЛИКИ БЕЛАРУСЬ от 30 июня 2011 г. № 876 «Об освобождении и назначении некоторых должностных лиц»(недаступная спасылка)  (руск.)
3. ↑  ПОСТАНОВЛЕНИЕ СОВЕТА МИНИСТРОВ РЕСПУБЛИКИ БЕЛАРУСЬ от 30 июня 2011 г. № 288 «О назначении А. В. Шорца»(недаступная спасылка)  (руск.)
4. 1 2 3 4  Реформа ЖКХ и не только. Чем запомнился Андрей Шорец на посту главы Минска Архівавана 14 мая 2019.
5. ↑  Указ Прэзідэнта Рэспублікі Беларусь № 459 «Об А. В. Шорце» (руск.).  Национальный правовой Интернет-портал Республики Беларусь (24 лістапада 2018).
6. ↑  Мэр Мінска Андрэй Шорац — пра лёс гарадоў-спадарожнікаў, пераносе заводу «Мотавела» і юбілейных новабудоўлях
7. ↑  Мэр Мінска папракнуў жыхароў хат на Прывакзальнай плошчы ў безгаспадарчасці
8. ↑  Мінкульт паставіў Мінгарвыканкаму з выгляду. Naviny.by
9. ↑  «Мы іх разганяем, а яны зноў вяртаюцца». Мінскія ўлады аб’яўляюць «джыхад» несанкцыянаванаму гандлю
10. ↑  Мэр Мінска паабяцала вырашыць пытанне з забяспечанасцю месцамі ў дзіцячых садках
11. ↑  Выкананне санітарных нормаў на рынках Мінска ўзята на адмысловы кантроль

Спасылкі
--------

* Андрэй Шорац назначаны старшынёй Мінгарвыканкама(недаступная спасылка)

| ⛭Старшыні Мінскага гарадскога выканаўчага камітэта |
| --- |
| БССР | Віктар Яркін (1918—1919) • Казімір Цыхоўскі (1919) • Фрыц Кюсэ (1920—1921) • Адольф Гетнер (1922—1923) • Сяргей Карп (1924) • Адам Славінскі (1924) • Сцяпан Яцкевіч (1924—1929) • Нічыпар Аксючыц (1929—1930) • Іосіф Валодзька (1931—1933) • Антон Каранеўскі (1933—1934) • Емяльян Жуковіч (1934—1937) • Канстанцін Бударын (1940—1941), (1944—1945) • Іван Паромчык (1945—1946) • Канстанцін Длугашэўскі (1946—1954) • Васіль Шарапаў (1954—1968) • Міхаіл Кавалёў (1968—1977) • Генадзь Барташэвіч (1977) • Станіслаў Лукашэвіч (1977—1980) • Георгій Таразевіч (1980—1983) • Валерый Пячэннікаў (1983—1985) • Уладзімір Міхасёў (1985—1990) • Міхаіл Марыніч (1990—1991) |  |
| Рэспубліка Беларусь | Аляксандр Герасіменка (1991—1995) • Уладзімір Ярмошын (1995—2000) • Міхаіл Паўлаў (2000—2009) • Мікалай Ладуцька (2010—2014) • Андрэй Шорац (2014—2018) • Анатоль Сівак (2018—2020) • Уладзімір Кухараў (з 2020) |

| Міністры жыллёва-камунальнай гаспадаркі Рэспублікі Беларусь |
| --- |
|  | 
Барыс Батура (1991—1999) •
Аляксандр Мількота (1999—2003) •
Уладзімір Белахвостаў (2003—2011) •
Андрэй Шорац (2011—2014) •
Аляксандр Церахаў (2014—2020) •
Андрэй Хмель (з 2020)
 |